รัฐบาลทำงานร่วมกับทุกภาคส่วน  รัฐบาลต้องแก้ปัญหาทั้งหมด ตั้งแต่ระดับโครงสร้าง
พลเอก ประยุทธ์ จันทร์โอชา นายกรัฐมนตรี ชี้แจงในการอภิปรายทั่วไปเพื่อซักถามข้อเท็จจริงหรือเสนอแนะปัญหาต่อคณะรัฐมนตรี ตามรัฐธรรมนูญมาตรา 152 ยืนยันพร้อมรับฟังสภาฯ และรับฟังด้วยเหตุผล เนื่องจากตอนนี้มีหลายสถานการณ์เกิดขึ้นพร้อมกัน ซึ่งรัฐบาลได้ทำงานร่วมกับทุกภาคส่วน ขับเคลื่อนแก้ปัญหาการเข้าสู่อำนาจของรัฐบาล ยืนยันว่า รัฐบาลนี้ไม่ใช่รัฐบาลตั้งแต่ปี 2557 ทุกคนที่เข้ามาที่นี้ มาตามรัฐธรรมนูญปี 2560 มาจากการเลือกตั้งใหม่ตามกฎหมายใหม่ส่วนปัญหาที่เกิดขึ้นนั้น อาทิ อัตราการว่างงาน การเปิด/ปิดกิจการ มีการแก้ปัญหาจนคืบหน้าไปมาก สถานการณ์วันนี้ไม่ปกติ เป็นวิกฤตการณ์ของโลก เมื่อเกิดขึ้นการแก้ปัญหาทำได้ยาก แต่รัฐบาลต้องแก้ปัญหาทั้งหมด ตั้งแต่ระดับโครงสร้าง  ราคาสินค้าอุปโภคบริโภคสูงขึ้น ก็ขึ้นลงตามราคากลไกตลาด แต่รัฐบาลเข้าไปตรวจสอบว่าสูงขึ้นเพราะอะไร เกิดจากต้นทุน หรือเกิดจากการฉวยโอกาส ก็ได้เข้าไปแก้ปัญหาแบบลงลึก ซึ่งก็สามารถแก้ปัญหาได้ทันที ส่วนเรื่องปัญหาราคาน้ำมัน ก็เกิดจากความต้องการใช้พลังงานที่เกิดพร้อมกันทั่วโลก หลังสถานการณ์โควิด-19 คลี่คลาย ซึ่งรัฐบาลก็ได้แก้ปัญหาในเชิงโครงสร้าง ทุกคนทำเต็มที่ในการแก้ปัญหาเพื่อลดผลกระทบให้กับพี่น้องประชาชน ทั้งการเยียวยาผ่านคนละครึ่ง หรือโครงการอื่นๆ